
–	като взе предвид Европейската конвенция за правата на човека, ратифицирана от Азербайджан,
–	като взе предвид член 150, параграф 5 и член 136, параграф 4 от своя Правилник за дейността,
А.	като има предвид, че от 2023 г. насам азербайджанските органи участват в системни репресии срещу гражданското общество, политическата опозиция, защитниците на правата на човека, общността на ЛГБТИ + и независимите медии, които се засилиха в периода около COP29;
Б.	като има предвид, че в Азербайджан има над 300 политически затворници, както и 23 арменски военнопленници, включително лидери на бившата самопровъзгласила се република Нагорни Карабах;
В.	като има предвид, че политическият затворник и финалист за наградата „Сахаров“ за 2024 г. Губад Ибадоглу остава под домашен арест; като има предвид, че Европейският съд по правата на човека постанови, че здравословното му състояние е критично, като се налага хоспитализация и спешна сърдечна операция;
Г.	като има предвид, че лидерът на гражданското общество Анар Мамадли е задържан под стража в досъдебното производство от април 2024 г. насам по фалшиви обвинения, като здравето му се влошава поради отказ да се осигурят здравни грижи;
Д.	като има предвид, че в началото на декември 2024 г. азербайджанските органи арестуваха журналистите от телевизионния канал „Мейдан“ Айнур Ганбарова, Айтадж Ахмадова, Хаяла Агаева, Натиг Джавадли и Айсел Умудова, както и журналистите Рамин Джабраилзаде и Ахмад Мухтар; като има предвид, че те също така арестуваха заместник-директора на училището по журналистика в Баку Улви Тахиров, политическия лидер Азер Гасимли и защитника на правата на човека Руфат Сафаров; като има предвид, че всички са изправени пред неоснователни, политически мотивирани обвинения;
Е.	като има предвид, че активистът в областта на околната среда Камран Мамадли беше нападнат от членове на охраната на COP29 и му е забранено да пътува;
Ж.	като има предвид, че човешките права на затворниците редовно се нарушават чрез задържане в нечовешки условия, изтезания и целенасочен тормоз над жени политически затворници, включително Наргиз Абсаламова;
1.	категорично осъжда съобщенията за продължаващи нарушения на правата на човека, извършвани от азербайджанския режим, включително на свободата на изразяване на мнение, свободата на сдружаване и на мирни събрания, както и политически мотивираната злоупотреба от негова страна с наказателноправната система;
2.	призовава настоятелно азербайджанските органи незабавно да прекратят репресиите срещу всички дисидентски групи и безусловно да освободят и да снемат всички обвинения срещу защитници на правата на човека, журналисти и политически и други активисти, преследвани по изфабрикувани и политически мотивирани обвинения;
3.	изисква от органите незабавно да отменят забраната за пътуване на Ибадоглу, безусловно да оттеглят всички обвинения срещу него и да му позволят да получи спешно лечение в чужбина; изразява съжаление във връзка с факта, че на Ибадоглу не беше разрешено да присъства на церемонията по връчването на наградата „Сахаров“ или да се свърже дистанционно;
4.	призовава Азербайджан да премахне неоправданите ограничения върху независимите медии, като приведе законите си относно регистрацията и финансирането на неправителствени групи и медии в съответствие с препоръките на Венецианската комисия; изисква от органите да прекратят репресиите срещу телевизионните канали „Мейдан“, „Топлум“, „Абас медия“ и „Канал 13“;
5.	призовава за налагане на санкции на ЕС в рамките на глобалния режим на санкции в областта на правата на човека на азербайджански длъжностни лица, отговорни за тежки нарушения на правата на човека, включително Фуад Аласгаров, Вилаят Ейвазов и Али Нагиев;
6.	настоява, че всяко споразумение за партньорство между ЕС и Азербайджан, включително в областта на енергетиката, трябва да бъде строго обвързано с условие за зачитане на основните права и освобождаване на всички политически затворници; призовава Комисията да спре действието на меморандума за разбирателство от 2022 г. относно стратегическо партньорство в областта на енергетиката;
7.	възлага на своя председател да предаде настоящата резолюция на Съвета, Комисията, ЗП/ВП, държавите членки, както и на президента, правителството и парламента на Азербайджан.

